LAZDIJŲ RAJONO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL LAZDIJŲ RAJONO SAVIVALDYBĖS PARAMOS TEIKIMO NUKENTĖJUSIEMS NUO KARO UKRAINOJE TVARKOS APRAŠO PATVIRTINIMO

2022 m. liepos 22 d. Nr. 10V-856

Lazdijai

Vadovaudamasi Lietuvos Respublikos vietos savivaldos įstatymo 29 straipsnio 8 dalies 3 punktu, Lazdijų rajono savivaldybės 2022–2024 m. strateginio veiklos plano, patvirtinto Lazdijų rajono savivaldybės tarybos 2022 m. vasario 11 d. sprendimu Nr. 5TS-955 „Dėl Lazdijų rajono savivaldybės 2022–2024 m. strateginio veiklos plano patvirtinimo“, Lazdijų rajono savivaldybės socialinės apsaugos plėtojimo, skurdo bei socialinės atskirties mažinimo programos 1 tikslo „Padėti įveikti socialinę atskirtį, stiprinti asmenų (šeimų) gebėjimus ir galimybes savarankiškai spręsti savo socialines problemas, bendradarbiaujant su valstybės įmonėmis, įstaigomis, nevyriausybinėmis organizacijomis“ 1.5 uždavinio „Teikti reikalingą humanitarinę pagalbą ir paramą“ 1.5.1 priemone „Paramos teikimas nukentėjusiems nuo karo Ukrainoje“,

t v i r t i n u Lazdijų rajono savivaldybės paramos teikimo nukentėjusiems nuo karo Ukrainoje tvarkos aprašą (pridedama).

Administracijos direktorė	Ilona Šaparauskienė

PATVIRTINTA

Lazdijų rajono savivaldybės administracijos

direktoriaus 2022 m. liepos 22 d.

įsakymu Nr. 10V-856

LAZDIJŲ RAJONO SAVIVALDYBĖS PARAMOS TEIKIMO NUKENTĖJUSIEMS NUO KARO UKRAINOJE TVARKOS APRAŠAS

I SKYRIUS

BENDROSIOS NUOSTATOS

1. Lazdijų rajono savivaldybės paramos teikimo nukentėjusiems nuo karo Ukrainoje tvarkos aprašas (toliau – Aprašas) reglamentuoja Lazdijų rajono savivaldybės administracijos (toliau – Savivaldybės administracija) paramos teikimo tvarką, paramos skyrimo atvejus ir jos dydžius nukentėjusiems nuo karo Ukrainoje.

2. Paramos gavėjai: gyvenamąją vietą Lazdijų rajono savivaldybėje deklaravę Lazdijų rajono gyventojai, Lazdijų rajone registruotos ir veiklą vykdančios nevyriausybinės ir bendruomeninės organizacijos, juridiniai asmenys, kurie laikinai ir neatlygintinai suteikė nuosavybės teise ar kitais pagrindais valdomą, Lazdijų rajono savivaldybės teritorijoje esantį nekilnojamąjį turtą (toliau – būstas) Ukrainos gyventojams, pasitraukusiems iš Ukrainos dėl Rusijos Federacijos karinių veiksmų Ukrainoje, Ukrainos gyventojai, pasitraukę iš Ukrainos dėl Rusijos Federacijos karinių veiksmų Ukrainoje, kurie gyvenamąją vietą nurodo Lazdijų rajono savivaldybėje, juridiniai asmenys, gaunantys humanitarinę pagalbą ir finansinę paramą Ukrainos Respublikoje.

3. Priemonė „Paramos teikimas nukentėjusiems nuo karo Ukrainoje“ finansuojama iš Lazdijų rajono savivaldybės (toliau – Savivaldybė) biudžeto Socialinės apsaugos plėtojimo, skurdo bei socialinės atskirties mažinimo programos.

II SKYRIUS

PARAMOS TEIKIMO TVARKA

4. Paramos gavėjai, siekiantys gauti paramą, pateikia prašymą (raštą) Savivaldybės administracijos viename langelyje, adresu: Vilniaus g. 1, Lazdijai, 119 kab. arba el. paštu info@lazdijai.lt, kuris yra užregistruojamas Savivaldybės administracijos Dokumentų valdymo sistemoje.

5. Gautus prašymus (raštus) šio Aprašo ir Paramos teikimo nukentėjusiems nuo karo Ukrainoje komisijos (toliau – Komisija) darbo reglamento nustatyta tvarka nagrinėja Savivaldybės administracijos direktoriaus įsakymu sudaryta Komisija ir dėl paramos skyrimo (neskyrimo) teikia siūlymus Administracijos direktoriui.

6. Lazdijų rajono savivaldybės priemonės „Paramos teikimas nukentėjusiems nuo karo Ukrainoje“ įgyvendinimo laikas nuo 2022 m. kovo 1 d.

7. Parama skiriama iki baigsis Socialinės apsaugos plėtojimo, skurdo bei socialinės atskirties mažinimo programos priemonei „Paramos teikimas nukentėjusiems nuo karo Ukrainoje“ skirtos lėšos.

III SKYRIUS

PARAMOS SKYRIMO ATVEJAI IR JOS DYDŽIAI

8. Parama skiriama:

8.1. Ukrainos gyventojų, pasitraukusių iš Ukrainos dėl Rusijos Federacijos karinių veiksmų Ukrainoje, asmens dokumentų tvarkymo išlaidoms iš dalies padengti – 51,6 Eur/asmeniui;

8.2. vienkartinė materialinė išmoka už suteiktą būstą (paramos gavėjas pateikia panaudos sutartį su panaudos davėju) – 300 Eur. Šiuo atveju vienkartinė materialinė išmoka skiriama nepriklausomai nuo būste apgyvendintų užsieniečių skaičiaus ir kai užsieniečiai būste gyvena ilgiau nei 1 mėnesį;

8.3. komunalinių mokesčių išlaidoms iš dalies padengti (šildymas, karštas, šaltas vanduo, atliekos ir kt.) – iki 25 Eur/asmeniui, pateikus išlaidas pagrindžiančius dokumentus;

8.4. būtiniausių poreikių (maitinimosi, asmeninės higienos ir kt.) išlaidoms padengti. Šiuo atveju tikslinė pašalpa skiriama vadovaujantis Piniginės socialinės paramos teikimo Lazdijų rajono savivaldybėje tvarkos aprašo, patvirtinto Lazdijų rajono savivaldybės tarybos 2019 m. lapkričio 29 d. sprendimu Nr. 5TS-185 „Dėl Piniginės socialinės paramos teikimo Lazdijų rajono savivaldybėje tvarkos aprašo patvirtinimo“, 56.2.4 papunktyje nustatyta tvarka.

9. Humanitarinė pagalba ir finansinė parama juridiniams asmenims Ukrainos Respublikoje skiriama įvertinus jų pateiktus prašymus (raštus).

10. Savivaldybės administracijos patirtos išlaidos, laikinai apgyvendinant savivaldybei priklausančiose patalpose, apmokamos iš priemonės „Paramos teikimas nukentėjusiems nuo karo Ukrainoje“ pagal išlaidas pagrindžiančius dokumentus.

IV SKYRIUS

BAIGIAMOSIOS NUOSTATOS

11. Aprašo vykdymą organizuoja Savivaldybės administracijos Socialinės paramos ir sveikatos skyrius.

__________________